FN พุ่งแรง 10% เก็งกำไรปลื้มโปร 24-24-24 ดันยอดขายโต มั่นใจ Q4 กัญชงหนุนรายได้สดใส
จับตา! FN สดใส ปลื้มโปร ครบรอบ 24 ปี โปร 24 วัน ตลาด 24 ชม. หนุนยอดขายโตแกร่ง รวมทั้งสินค้าใหม่หมอนตัวเสริม และหนีไม่พ้นเรื่องกัญชงจะเป็นตัวขับเคลื่อนรายได้ในไตรมาส 4/64 ให้เติบโตแข็งแกร่ง
12 ต.ค. 2564

ผู้สื่อข่าวรายงานว่า วันนี้ (12 ต.ค. 2564) ราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ปิดตลาดช่วงภาคเช้าปิดที่ระดับ 2.32 บาท บวกไป 0.22 บาท หรือขึ้นไป 10.48% โดยทำจุดสูงสุดที่ 2.40 บาท และทำจุดต่ำสุดที่ 2.08 บาท ด้วยมูลค่าการซื้อขาย 49.04 ล้านบาท

ทั้งนี้เห็นได้จากราคาหุ้นที่ปรับตัวขึ้นสอดคล้องไปในทิศทางเดียวกับข้อมูลจาก “แหล่งข่าวจากตลาดทุน” ระบุว่า ช่วงเดือนที่ผ่านมา หลังคลายล็อคดาวน์ ทางลูกค้าก็เริ่มกลับมาใช้บริการมากขึ้น ยิ่งไปกว่านั้นเมื่อทางบริษัทมีการจัดงานครบรอบ 24 ปี โปร 24 วัน ตลอด 24 ชม. ในทุกช่องทางของการขายสินค้า นับว่าได้ผลตอบรับค่อนข้างดีเยี่ยม
นอกจากนี้ยังมีสินค้าใหม่อย่างหมอน tempsoft Cooling Genesis ที่เริ่มขายมาตั้งแต่เดือนกันยายนที่ผ่านมา ก็ถือว่าได้ผลตอบรับค่อนข้างดีเช่นกัน
ส่วนเรื่องของกัญชงในการทำผลิตภัณฑ์  Mist พ่นหน้ายี่ห้อ prim จะเริ่มวางจำหน่ายได้ปลายไตรมาส 4 นี้ ซึ่งเป็นตัวที่จะช่วยเข้ามาขับเคลื่อนในส่วนของรายได้อีกส่วนหนึ่งด้วย ขณะที่ kumo alcohol hand spray ก็ได้รับการตอบรับจากลูกค้าอย่างต่อเนื่อง อย่างไรก็ตามเชื่อว่าในช่วงไตรมาส 4/2564 จะสามารถทำผลงานได้อย่างแข็งแกร่ง
 
 
 